text: Ny publikumsrekord på Krimimessen i Horsens
  03 april 2017 kl. 13.11
  7300 gæster valgte at bruge et par dage bag tremmer, da Krimimessen 2017 løb af stablen i weekenden. Det er ny rekord.
  Sidste år slog messen ellers rekord, da mere end 6200 læseglade krimifans slog vejen forbi Fængslet i Horsens.
  TV SYD kunne i lørdags fortælle, at Krimimessen var kommet godt fra land, og mange gæster stod i kø for at komme ind. På åbningsdagen havde arrangørerne aldrig oplevet så mange mennesker.
  Nu hvor billetsalget er talt op, og man igen, igen har slået rekord, så kan de ikke helt lade være med at juble i Horsens.
  - I dag slapper vi en lille smule af, men i morgen er vi klar igen. Vi har jo en Krimimesse igen næste år, der skal planlægges, siger Vibeke Johansen fra Arrangørgruppen.
  Ifølge arrangørerne skyldes fremgangen, at Krimimessen i år har været en del af det officielle program for Aarhus 2017.
  